FI Euroopan unionin virallinen lehti L 165/41

NEUVOSTON YHTEINEN TOIMINTA 2008/487/YUTP,

hyväksytty 23 päivänä kesäkuuta 2008,

jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen maailmanlaajuisen soveltamisen ja täytäntöönpanon tukemiseksi Euroopan turvallisuusstrategian puitteissa

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 14 artiklan,

sekä katsoo seuraavaa:

(1) Eurooppa-neuvosto hyväksyi 12 päivänä joulukuuta 2003 Euroopan unionin turvallisuusstrategian, jossa kannatetaan tehokkaaseen monenvälisyyteen perustuvaa kansainvälistä järjestystä. Euroopan turvallisuusstrategiassa todetaan, että Yhdistyneiden Kansakuntien peruskirja luo perustan kansainvälisille suhteille. Yhdistyneiden Kansakuntien vahvistaminen ja sen auttaminen varustautumaan siten, että se voi täyttää tehtävänsä ja toimia tehokkaasti, on Euroopan unionille ensisijainen tavoite.

(2) Yhdistyneiden Kansakuntien yleiskokouksen 10 päivänä joulukuuta 1996 antamassa päätöslauselmassa 51/45 kaikkia valtioita kehotettiin pyrkimään päättäväisesti saamaan aikaan tehokas oikeudellisesti sitova sopimus jalkaväkimiinojen käytön, varastoinnin, valmistuksen ja siirron kieltämiseksi.

(3) Jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskeva yleissopimus (jäljempänä ’yleissopimus’) avattiin allekirjoittamista varten 3 päivänä joulukuuta 1997 ja tuli voimaan 1 päivänä maaliskuuta 1999. Se on kattava kansainvälinen asiakirja, jossa määrätään kaikista jalkaväkimiinoihin liittyvistä asioista, mukaan lukien niiden käyttö, tuotanto ja kauppa, uhrien auttaminen, miinanraivaus ja varastojen hävittäminen.

(4) Yleissopimuksen sopimusvaltiot hyväksyivät joulukuussa 2004 Nairobin toimintasuunnitelman 2005–2009 ja pääsivät yhteisymmärrykseen eräistä edellytyksistä, jotka koskevat yleissopimuksen maailmanlaajuista soveltamista ja täytäntöönpanoa kaikilta osin.

(5) Yhdistyneiden Kansakuntien yleiskokous antoi joulukuussa 2007 päätöslauselman 62/41 yleissopimuksen täytäntöönpanosta ja kehotti niitä valtioita, jotka eivät vielä ole allekirjoittaneet yleissopimusta, liittymään siihen viipymättä, niitä valtioita, jotka ovat allekirjoittaneet mutta eivät ratifioineet yleissopimusta, ratifioimaan sen viipymättä ja kaikkia valtioita mahdollisuuksien mukaan edistämään yleissopimukseen liittymistä kahdenvälisten, osa-alueellisten, alueellisten ja monenvälisten yhteyksien, vaikuttamismahdollisuuksien, seminaarien sekä muiden keinojen avulla,

ON HYVÄKSYNYT TÄMÄN YHTEISEN TOIMINNAN:

1 artikla

1. Jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen, jäljempänä ’yleissopimus’, maailmanlaajuisen soveltamisen ja täytäntöönpanon tukemiseksi YK:n yleiskokouksen päätöslauselman 62/41 mukaisesti Euroopan unionilla, jäljempänä ’EU’, on seuraavat tavoitteet:

a) yleissopimuksen maailmanlaajuisen soveltamisen edistäminen ja vuonna 2009 järjestettävän toisen tarkistuskonferenssin valmistelun tukeminen;

b) yleissopimuksen täysimääräisen täytäntöönpanon tukeminen sopimusvaltioissa.

2. Edellä 1 kohdassa mainittujen tavoitteiden saavuttamiseksi EU toteuttaa seuraavat hankkeet:

a) enintään kuuden sellaisen alueellisen tai osa-alueellisen seminaarin järjestäminen, jonka tarkoituksena on edistää yleissopimukseen liittymistä ja sen ratifiointia sekä valmistella vuonna 2009 järjestettävää toista tarkistuskonferenssia;

b) jatkuvan teknisen avun antaminen ja enintään 25 kohdennetun teknisen avustusvierailun tekeminen sopimusvaltioihin yleissopimuksen täysimääräistä täytäntöönpanoa koskevien suositusten antamiseksi.

Näiden hankkeiden yksityiskohtainen kuvaus on liitteessä.

2 artikla

1. Puheenjohtajavaltio, jota avustaa yhteisen ulko- ja turvallisuuspolitiikan korkeana edustajana toimiva neuvoston pääsihteeri, jäljempänä ’korkeana edustajana toimiva neuvoston pääsihteeri’, vastaa tämän yhteisen toiminnan täytäntöönpanosta. Komissio osallistuu toimintaan täysimääräisesti.

2. Edellä 1 artiklan 2 kohdassa tarkoitettujen hankkeiden teknisestä täytäntöönpanosta vastaa Geneven kansainvälisen humanitaarisen miinanraivauksen keskuksen täytäntöönpanon tukiyksikkö (Implementation Support Unit of the Geneva International Centre for Humanitarian Demining (ISU/GICHD)). Se suorittaa tehtävänsä puheenjohtajavaltiota avustavan, korkeana edustajana toimivan neuvoston pääsihteerin valvonnassa. Tätä varten korkeana edustajana toimiva neuvoston pääsihteeri sopii tarvittavista järjestelyistä ISU/GICHD:n kanssa.

3. Puheenjohtajavaltio, korkeana edustajana toimiva neuvoston pääsihteeri ja komissio tiedottavat toisilleen säännöllisesti hankkeista, kukin toimivaltansa mukaisesti.

3 artikla

1. Rahoitusohje 1 artiklan 2 kohdassa tarkoitettujen hankkeiden toteuttamiseksi on 1 070 000 euroa, joka rahoitetaan Euroopan unionin yleisestä talousarviosta.

2. Edellä olevan 1 kohdan mukaisella määrällä rahoitettujen menojen hallinnointiin sovelletaan Euroopan unionin yleiseen talousarvioon sovellettavia menettelyjä ja sääntöjä.

3. Komissio valvoo 2 kohdassa tarkoitettujen avustuksina suoritettavien menojen asianmukaista hallinnointia. Tätä varten se tekee ISU/GICHD:n kanssa rahoitussopimuksen. Rahoitussopimuksessa määrätään, että ISU/GICHD varmistaa Euroopan unionin osuuden näkyvyyden sen suuruuden mukaisesti.

4. Komissio pyrkii tekemään 3 kohdassa tarkoitetun rahoitussopimuksen mahdollisimman pian tämän yhteisen toiminnan voimaantulon jälkeen. Komissio ilmoittaa neuvostolle prosessiin liittyvistä mahdollisista vaikeuksista sekä rahoitussopimuksen tekemisen päivämäärästä.

4 artikla

Puheenjohtajavaltio, jota avustaa korkeana edustajana toimiva neuvoston pääsihteeri, raportoi neuvostolle tämän yhteisen toiminnan täytäntöönpanosta ISU/GICHD:n säännöllisin väliajoin laatimien raporttien perusteella. Nämä raportit ovat perustana neuvoston suorittamalle arvioinnille. Komissio osallistuu toimintaan täysimääräisesti. Se toimittaa tietoja tämän yhteisen toiminnan toteuttamisen rahoitusnäkökohdista.

5 artikla

Tämä yhteinen toiminta tulee voimaan päivänä, jona se hyväksytään.

Sen voimassaolo päättyy 21 kuukauden kuluttua päivästä, jona 3 artiklan 3 kohdassa tarkoitettu rahoitussopimus tehdään, tai kuuden kuukauden kuluttua päivästä, jona tämä yhteinen toiminta hyväksytään, jos rahoitussopimusta ei ole tehty tämän ajan kuluessa.

6 artikla

Tämä yhteinen toiminta julkaistaan Euroopan unionin virallisessa lehdessä.

Tehty Luxemburgissa 23 päivänä kesäkuuta 2008. Neuvoston puolesta Puheenjohtaja I. JARC